text: Falck i Kolding får 655.000 opgaver
  25 marts 2015 kl. 05.41
  Hård konkurrence får Falck til at rationalisere og samle mange opgaver et sted, nemlig i Kolding.
  Alle Falcks røde vejhjælpsbiler, patienttransportbiler, alarmmontører og skadeservicebiler i hele Jylland og på Fyn bliver fra onsdag disponeret af Falcks station i Kolding.
  Stationen i Kolding skal årligt håndtere 655.000 opgaver.
  Der er hård konkurrence på assistance-området.
  Falck konkurrerer blandt andre mod SOS.
  - Vi må erkende, at efterspørgslen på assistance-området har været faldende, og vi bliver derfor nødt til at tilpasse vores organisation til den situation, vi står i. Vi skal optimere driften og dygtiggøre os samtidig med, at vi skal billiggøre vores produktion, siger Tommy Rosenkilde, der er driftschef på vagtcentralen i Kolding, om sammenlægningen.
  